สรุปข่าวประจำสัปดาห์ (6 – 9 สิงหาคม  2561)
สรุปข่าวประจำสัปดาห์ (6 – 9 สิงหาคม  2561)	
  6  ส.ค. 61   
  ติดตามสถานการณ์....น้ำ 
 นายกรัฐมนตรี เตรียมลงพื้นที่จังหวัดเพชรบุรี ดูสถานการณ์น้ำ ยืนยันดูแลประชาชนอย่างเต็มที่    
 พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช.เปิดเผยว่า วันนี้ได้มอบหมายให้รองนายกรัฐมนตรีและส่วนราชการที่เกี่ยวข้อง ลงพื้นที่ไปติดตามสถานการณ์น้ำที่เขื่อนแก่งกระจาน จังหวัดเพชรบุรี และวางแผนการบริการจัดการน้ำ จากนั้นตนเองจะลงพื้นที่ไปติดตามสถานการณ์ด้วยตนเอง เพื่อดูว่าต้องเสริมในด้านใดบ้าง ทั้งนี้คาดว่าจะยังรับมือสถานการณ์น้ำได้ แต่ไม่รับปากว่าได้ 100% หรือไม่ เพราะเป็นเรื่องของธรรมชาติ หากฝนยังตกมากกว่าเกณฑ์ ก็ต้องมาดูว่าจะเตรียมการรับมือได้อย่างไร ซึ่งขณะนี้การตรวจสอบเขื่อนพบว่ายังแข็งแรงดี แต่หากปริมาณน้ำมากกว่านี้ ก็ต้องพิจารณากันอีกครั้งว่าจะปลอดภัยหรือไม่ พร้อมกันนี้ขอสื่อมวลชนให้นำเสนอข่าวอย่างระมัดระวัง ไม่ให้ประชาชนตื่นตระหนกและขอให้นำเสนอมาตรการ รวมถึงการช่วยเหลือของรัฐบาล เพื่อให้ประชาชนเตรียมการรับมือและให้ความร่วมมือด้วยความปลอดภัย ซึ่งวันนี้รัฐบาลได้ดำเนินการดูแลอย่างเต็มที่
 กรมชลประทาน ร่วมมือ สทนช. ภายใต้ศูนย์เฉพาะกิจชั่วคราวในภาวะวิกฤตร่วมปฏิบัติงานตลอด 24 ชม. แจ้งเตือนประชาชนรับฝนตกหนัก   
 นายทวีศักดิ์ ธนเดโชพล รองอธิบดีกรมชลประทาน ประชุมร่วมกับนายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) พร้อมแถลงข่าวสรุปสถานการณ์น้ำและพื้นที่เสี่ยงสำคัญ ภายใต้การทำงานของศูนย์เฉพาะกิจชั่วคราวในภาวะวิกฤต โดยเปิดเผยถึงสถานการณ์ฝนช่วงวันที่ 6-9 สิงหาคม 2561 ประเทศไทยจะมีฝนตกเพิ่มขึ้นและฝนตกหนักบางแห่งบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ ส่วนในช่วงวันที่ 10-11 สิงหาคม 2561 ประเทศไทยจะมีฝนตกลดลง โดยลุ่มน้ำเพชรบุรี ยังคงมีปริมาณน้ำหลากไหลอย่างต่อเนื่องลงเขื่อนแก่งกระจาน เกิดน้ำไหลล้นทางระบายน้ำล้นลงสู่แม่น้ำเพชรบุรี แม่น้ำสายหลักมีระดับน้ำเพิ่มขึ้นเนื่องจากปริมาณฝนที่ตกเพิ่มขึ้น
  กรมทางหลวงชนบท เฝ้าระวังสถานการณ์อุทกภัยในพื้นที่จังหวัดเพชรบุรี อย่างใกล้ชิด  
 นายพิศักดิ์  จิตวิริยะวศิน อธิบดีกรมทางหลวงชนบท เปิดเผยว่า สำนักงานทางหลวงชนบทที่ 4 (เพชรบุรี) และแขวงทางหลวงชนบทเพชรบุรี ลงพื้นที่ตรวจติดตามโครงข่ายทางหลวงชนบทในเขตจังหวัดเพชรบุรี ที่คาดว่าอาจเกิดน้ำท่วมเส้นทางจากการเร่งระบายน้ำและน้ำล้นสปิลเวย์ เขื่อนแก่งกระจานเพชรบุรี ในเบื้องต้นได้เตรียมความพร้อมสะพานแบรี่ หากเกิดเหตุถนนหรือสะพานขาดสามารถเคลื่อนย้ายเข้าติดตั้งได้ทันที รวมทั้งได้เตรียมพร้อมป้ายเตือนน้ำท่วมเส้นทาง ป้ายบั้งปักบอกแนวขอบทางกรณีน้ำท่วมผิวทาง ป้ายบอกทางเลี่ยง ทางเบี่ยงต่างๆ และเตรียมถุงยังชีพชั่วคราวหากเกิดเหตุการณ์วิกฤตในพื้นที่ สามารถช่วยเหลือได้ทันที
 อย่างไรก็ตาม ขณะนี้ถนนทางหลวงชนบทในพื้นที่จังหวัดเพชรบุรี ยังไม่ได้รับผลกระทบแต่อย่างใด แต่มีถนนทางหลวงชนบทประสบอุทกภัย 2 จังหวัด ได้แก่ จังหวัดนครพนมและจังหวัดสกลนคร โดยมีถนนที่ได้รับผลกระทบ จำนวน 9 สายทาง สามารถสัญจรผ่านได้ 2 สายทาง ไม่สามารถสัญจรผ่านได้ 7 สายทาง  
  รมว.เกษตรและสหกรณ์ ระบุ การระบายน้ำเมืองเพชร เน้นให้กระทบประชาชนน้อยที่สุดเท่าที่จะน้อยได้  
 นายกฤษฎา  บุญราช รัฐมนตรีว่าการกระทรวงเกษตรและสหกรณ์ ระบุว่า  แม้ยังคงมีน้ำไหลเข้าเขื่อนในปริมาณมากกว่าการระบายน้ำออก ขณะที่การระบายน้ำออกผ่านทั้ง 3 ช่องทาง ทั้งทางประตูระบายน้ำ ทางระบายน้ำล้นฉุกเฉิน (Spillway) และการสูบน้ำออกนั้น เป็นไปรวดเร็วกว่าน้ำที่ค่อยๆ ไหลเข้า ซึ่งไม่กระทบต่อความมั่นคงแข็งแรงของเขื่อนแต่อย่างใด สำหรับน้ำในส่วนที่จะล้นทางระบายน้ำ Spillway ออกมานั้น เป็นปกติของการระบายน้ำ ซึ่งปริมาณน้ำล้นจะเป็นลักษณะค่อยๆ ล้นออกมา ซึ่งขณะนี้ยังไม่ล้น โดยพื้นที่ๆ มีความเสี่ยงได้รับผลกระทบหากมีน้ำล้น Spillway ส่วนใหญ่เป็นพื้นที่ราบลุ่ม บางส่วนเป็นพื้นที่เกษตรกรรม อย่างไรก็ตาม ได้เตรียมมาตรการเยียวยาผู้ได้รับผลกระทบไว้ล่วงหน้าแล้ว ซึ่งขณะนี้ยังไม่ได้รับการรายงานความเสียหาย
  กรมป้องกันและบรรเทาสาธารณภัย รายงานสถานการณ์ภัยคลี่คลายแล้ว 18 จังหวัด ยังคงมีสถานการณ์อุทกภัยใน 10 จังหวัด  
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 6 สิงหาคม ทำให้เกิดน้ำท่วมฉับพลัน น้ำป่าไหลหลาก และดินถล่ม ใน 28 จังหวัด สถานการณ์คลี่คลายแล้ว 18 จังหวัด ยังคงมีสถานการณ์อุทกภัย 10 จังหวัด ได้แก่ จังหวัดนครพนม มุกดาหาร อำนาจเจริญ อุบลราชธานี บึงกาฬ สกลนคร ร้อยเอ็ด กาฬสินธุ์ ยโสธร และจังหวัดหนองคาย พร้อมเร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว
   เลขาธิการ สทนช. ย้ำ น้ำล้นสปิลเวย์ (Spillway) เขื่อนแก่งกระจานแล้ว 1-2 เซนติเมตร จะไหลเข้าตัวเมืองเพชรบุรีเย็นพรุ่งนี้ 
 นายสมเกียรติ  ประจำวงษ์ เลขาธิการสำนักงานทรัพยากรน้ำแห่งชาติ (สทนช.) ในฐานะประธานการประชุมคณะทำงานอำนวยการบริหารจัดการทรัพยากรน้ำ กล่าวภายหลังการประชุมคณะทำงานอำนวยการบริหารจัดการทรัพยากรน้ำ ครั้งที่ 3 ร่วมกับหน่วยงานที่เกี่ยวข้องด้านน้ำ 9 หน่วยงาน ว่า ให้คงอัตราการระบายน้ำใน 3 เขื่อนขนาดใหญ่ที่มีปัญหาน้ำเกินเกณฑ์ควบคุมร้อยละ 90-100 จนปริมาณน้ำล้นสปิลเวย์ (Spillway) คือ เขื่อนน้ำอูน จังหวัดสกลนคร ระบายน้ำที่อัตรา 4 ล้านลูกบาศก์เมตรต่อวัน  เขื่อนแก่งกระจาน จังหวัดเพชรบุรี ระบายน้ำที่อัตรา 150-160 ลูกบาศก์เมตรต่อวินาที จากปริมาณน้ำจากเหนือเขื่อนไหลเข้าอ่างประมาณ 200-250 ล้านลูกบาศก์เมตรต่อวัน และเขื่อนวชิราลงกรณ จังหวัดกาญจนบุรี ระบายน้ำที่อัตรา 43 ล้านลูกบาศก์เมตรต่อวัน ขณะที่สถานการณ์น้ำเขื่อนแก่งกระจานปริมาณน้ำล้นสปิลเวย์ (Spillway) แล้ว 1-2 เซนติเมตร มีน้ำล้นสูงสุด 250-300 ลูกบาศก์เมตรต่อวินาที โดยยังไม่ล้นสันเขื่อนแก่งกระจาน เพราะมีช่องห่างระหว่างสันเขื่อนกับสปิลเวย์ (Spillway) อยู่ 7 เมตร จากนั้นน้ำจะค่อยๆ ไหลลงเขื่อนเพชรเวลาประมาณ 20.00 น. -21.00 น.ของวันนี้ 6 ส.ค.61 แล้วจะค่อยๆ สูงขึ้นเข้าตัวเมืองเพชรบุรีช่วงเย็นวันพรุ่งนี้ 7 ส.ค.61 ซึ่งน้ำในแม่น้ำเพชรบุรีจะไหลผ่านตัวเมืองเพชรบุรีสูงสุด 20-30 เซนติเมตร จึงได้แจ้งเตือนให้ประชาชนเร่งยกของขึ้นที่สูงประมาณ 60 เซนติเมตร ถึง 1 เมตร โดยระหว่างนี้จังหวัดเพชรบุรีกำลังเร่งระบายน้ำ พร่องน้ำ และใช้กาลักน้ำออกจากเขื่อนให้ไหลลงสู่ทะเลให้เร็วขึ้น เนื่องจากปริมาณฝนใหม่จะตกหนักสัปดาห์หน้าเข้ามาเติมน้ำในพื้นที่อีกครั้ง
  รองนายกรัฐมนตรี ลงพื้นที่ติดตามสถานการณ์น้ำท่วมเพชรบุรี สั่งการเร่งระบายน้ำ ลดผลกระทบด้านล่างเขื่อนและตัวเมือง  
 พลเอก ฉัตรชัย สาริกัลยะ รองนายกรัฐมนตรี พร้อมคณะประชุมตรวจติดตามสถานการณ์การระบายน้ำของอ่างเก็บน้ำแก่งกระจาน ณ ห้องประชุมที่ทำการเขื่อนไฟฟ้าแก่งกระจาน อำเภอแก่งกระจาน จังหวัดเพชรบุรี โดยนางฉัตรพร ราษฎร์ดุษดี ผู้ว่าราชการจังหวัดเพชรบุรี กล่าวรายงานถึงการแจ้งเตือนภัยให้ประชาชนและการปฏิบัติตามหากเกิดภัยขึ้นมา  เตรียมเครื่องมือพร้อมใช้งาน ทุกฝ่ายมีการเตรียมการล่วงหน้า 
 พลเอก ฉัตรชัย สาริกัลยะ รองนายกรัฐมนตรี กล่าวว่า อยากให้เพชรบุรีเป็นตัวอย่างการเตรียมการล่วงหน้า ที่มีการแจ้งเตือนพี่น้องประชาชน เมื่อเฝ้าระวังแล้วเรายังรู้สถานการณ์น้ำตลอดเวลาว่ากี่วันน้ำจะมาถึง น้ำสูงขึ้นกี่เซนติเมตร เพื่อให้เกิดความชัดเจนและต้องแจ้งชาวบ้านทุกเช้าเย็น เป็นการลดผลกระทบด้วย  
  รองนายกรัฐมนตรี ติดตามแผนบริหารจัดการน้ำทั้งระบบในภาคตะวันออกเฉียงเหนือ  
 พล.อ.อ.ประจิน  จั่นตอง รองนายกรัฐมนตรีและรัฐมนตรีว่าการกระทรวงยุติธรรม ประชุมและมอบนโยบายการขับเคลื่อนการพัฒนาภาคตะวันออกเฉียงเหนือและติดตามการแก้ไขปัญหาน้ำท่วมในพื้นที่ ที่โรงแรมอวานี แอนด์คอนเวนชั่น เซ็นเตอร์  อำเภอเมือง จังหวัดขอนแก่น ซึ่ง ดร.สมศักดิ์  จังตระกุล ผู้ว่าราชการจังหวัดขอนแก่น ได้นำเสนอแผนการบริหารจัดการจังหวัดและนำเสนอแผนการบริหารจัดการน้ำและการบริหารจัดการพื้นที่ตามนโยบายของรัฐบาลในรูปแบบของกลุ่มจังหวัดเป็นจังหวัดแรกและผู้ว่าราชการจังหวัดทุกจังหวัดนำเสนอ
 พล.อ.อ.ประจิน  จั่นตอง รองนายกรัฐมนตรี กล่าวว่า สิ่งที่ต้องเน้นย้ำและต้องดำเนินการเร่งด่วน คือในเรื่องของการบริหารจัดการน้ำและการเกษตรในทุกรูปแบบ ทั้งในส่วนของพืชไร่ พืชสวน และการประมงทุกรูปแบบ ซึ่งวันนี้รัฐบาลนั้นได้เน้นย้ำไปในเรื่องของคุณภาพ โดยเฉพาะในเรื่องของอาหารปลอดภัย รวมทั้งการเชื่อมโยงด้านการคมนาคม ทั้งในระดับพื้นที่เชื่อมโยงกับกลุ่มประเทศและการค้าชายแดน ขณะเดียวกันในเรื่องของการท่องเที่ยว ซึ่งภาคอีสานมีทั้งในเรื่องของธรรมะและวัฒนธรรม เรามีชุมชน ทั้งหมดเป็นจุดนำและจุดที่น่าสนใจในการดึงดูดนักท่องเที่ยวให้เข้ามาในพื้นที่  การบริหารจัดการต้องเชื่อมโยงโครงข่าย เชื่อมโยงกลุ่มจังวัดและต้องทำงานร่วมกันเป็นทีมทั้งระบบ
 รองนายกรัฐมนตรี กล่าวต่ออีกว่า การบริหารจัดการน้ำในพื้นที่ภาคอีสานจากสถานการณ์อุทกภัยที่เกิดขึ้นในขณะนี้นั้น รัฐบาลได้ตั้งศูนย์ปฏิบัติการทั้งจากส่วนกลางและระดับภูมิภาค ซึ่งวันนี้ผู้ว่าราชการจังหวัดทั้ง 20 จังหวดภาคอีสาน ได้นำเสนอข้อมูลแนวทางการบริหารจัดการน้ำ และการแก้ไขปัญหาในภาพรวมมานำเสนอ โดยเป็นการนำเสนอในรูปแบบของกลุ่มจังหวัดและภาพรวมในระดับภูมิภาค ซึ่งขณะนี้รัฐบาลได้เร่งให้มีการขยายแก้มลิง การเร่งทำฝายเก็บน้ำ มีการจัดทำแนวเขตและระบบชลประทานเพิ่มขึ้น โดยความชัดเจนในการก่อสร้างดังกล่าวจะแล้วเสร็จในปี 2564 – 2565 
  สถานการณ์น้ำในอ่างเก็บน้ำแก่งกระจาน ยังเหลืออีก 4 เซนติเมตร จะถึงระดับสันการระบายน้ำล้น ประชาชนยังมีเวลารับมือกับน้ำอีก 1 วันครึ่ง 
นายสันต์ จรเจริญ ผู้อำนวยการโครงการชลประทานเพชรบุรี กล่าวว่าสถานการณ์น้ำในอ่างเก็บน้ำแก่งกระจาน ยังเหลืออีก 4 เซนติเมตร จะถึงระดับสันการระบายน้ำล้น คาดว่าน้ำจะล้นในตอนเที่ยงของวันนี้ ซึ่งเดิมได้คาดการณ์ว่าน้ำจะล้นในคืนวันที่ 5 ส.ค.61 สาเหตุเพราะอัตราการเพิ่มขึ้นของน้ำเหนือเขื่อนลดลงและจากระดับน้ำสูงขึ้นถึงระดับเก็บกัก ทำให้มีการเพิ่มการระบายน้ำ ประกอบกับกรมชลประทานได้ติดตั้งเครื่องสูบน้ำ และกาลักน้ำเพิ่ม มีการระบายเพิ่มมากขึ้น ทำให้หน่วงน้ำได้ในระยะหนึ่ง โดยน้ำจะค่อยๆ ล้นทีละน้อย เหมือนการรินน้ำออกจากขัน ทำให้ยืดเวลาออกมาได้ ประชาชนยังมีเวลารับน้ำอีก 1 วันครึ่ง น้ำจะผ่านตัวเมืองในปริมาณที่เพิ่มขึ้นที่ละน้อย ทำให้ยืดเวลาออกมาได้ ปัจจุบันน้ำในแม่น้ำเพชรบุรีระดับน้ำอยู่ต่ำกว่าขอบตลิ่ง
 ทั้งนี้ ขอให้พี่น้องประชาชนที่อยู่ 2 ฝั่งริมแม่น้ำเพชรบุรี เตรียมความพร้อมรับน้ำ แต่ไม่ต้องตกใจ เพราะน้ำจะเข้าสู่ตัวเมืองเพชรบุรีในระดับที่ค่อยๆ เพิ่มขึ้น น้ำจะมากหรือน้อยขึ้นอยู่กับสถานการณ์น้ำฝน 
  นายกรัฐมนตรี ห่วงใยสถานการณ์น้ำหลายพื้นที่โดยเฉพาะเขื่อนแก่งกระจาน   
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่าพลเอก ประยุทธ์ จันทร์โอชา นายกรัฐมนตรี กำชับทุกหน่วยงานที่เกี่ยวข้องเฝ้าระวังและติดตามปริมาณน้ำในเขื่อนหรืออ่างเก็บน้ำทั่วประเทศโดยเฉพาะที่เขื่อนแก่งกระจาน จังหวัดเพชรบุรี หลังจากที่ได้รับทราบรายงานว่าปริมาณน้ำในเขื่อนเพิ่มสูงขึ้นเพราะมีฝนตกอย่างต่อเนื่องติดต่อกันหลายวัน และมีโอกาสที่น้ำจะล้นสปิลเวย์หรือทางน้ำล้น และไหลเข้าสู่เขื่อนเพชรบุรีและตัวเมืองเพชรบุรี ตลอดเส้นทางของน้ำจะทำให้น้ำไหลลงข้างทาง ซึ่งอาจจะกระทบบ้านเรือนริมทางน้ำ รีสอร์ท และพื้นที่การเกษตร โดยเฉพาะในพื้นที่ อำเภอแก่งกระจาน และ อำเภอท่ายาง โดยภาพรวมคาดว่าระดับน้ำในปีนี้จะสูงมากกว่าปีก่อนโดยอยู่ที่ประมาณ 80 เซนติเมตร ถึง 1 เมตร และจะส่งผลให้น้ำท่วมขังราว 1 - 2 เดือน ซึ่งนานกว่าปีก่อนที่ขังนาน 1 เดือน จึงได้สั่งการไปยังผู้ว่าราชการจังหวัดเพชรบุรี ผ่านกระทรวงมหาดไทย ให้แจ้งเตือนประชาชนที่อยู่ในบริเวณใกล้เคียง เพื่อเตรียมรับมือกับสถานการณ์น้ำท่วม โดยขนย้ายทรัพย์สินมีค่าขึ้นที่สูง และวางแผนการดำเนินชีวิตในช่วงที่น้ำท่วม ส่วนหน่วยงานภาครัฐที่เกี่ยวข้องให้เตรียมดูแลทั้งเรื่องเส้นทางคมนาคม การสาธารณสุข โรงพยาบาล ไฟฟ้า ประปา รวมถึงจุดอพยพประชาชนและการจัดหาอาหารและสิ่งของที่จำเป็นให้พร้อม
 อย่างไรก็ตาม ระหว่างนี้กรมชลประทานได้เร่งพร่องน้ำออกจากเขื่อน ส่วนจุดที่มีคันกั้นน้ำก็จะลดระดับเพื่อเปิดทางให้น้ำไหลออก ช่วยบรรเทาผลกระทบที่จะเกิดขึ้นกับบ้านเรือน รีสอร์ท และพื้นที่การเกษตร นอกจากนี้กองทัพเรือยังได้ส่งเรือผลักดันน้ำและกำลังพลลงไปช่วยดำเนินการในพื้นที่โดยเร่งด่วนแล้ว 
  รองนายกรัฐมนตรีและรัฐมนตรีว่าการกระทรวงกลาโหม สั่งทุกเหล่าทัพ เร่งช่วยเหลือชาวบ้านในพื้นที่น้ำท่วมริมโขงภาคอีสาน  
 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม สั่งการให้ทุกเหล่าทัพ ติดตามสภาพอากาศ และนำกำลังพลและเครื่องมือช่าง เร่งเข้าไปให้การช่วยเหลือประชาชนที่ประสบอุทกภัย จากอิทธิพลพายุโซนร้อนและมรสุมตะวันตกเฉียงใต้ ในพื้นที่ภาคเหนือ ภาคตะวันออกเฉียงเหนือและภาคตะวันตก ซึ่งส่งผลให้เกิดน้ำท่วมฉับพลัน น้ำป่าไหลหลากและดินโคลนถล่มใน 21 จังหวัด
 โดยเฉพาะในพื้นที่ริมแม่น้ำโขงและ 9 จังหวัด ที่ยังคงมีสถานการณ์อุทกภัย ขอให้หน่วยทหารในพื้นที่ เร่งสนับสนุนการระบายน้ำออกจากพื้นที่อย่างต่อเนื่อง และพยายามคงความช่วยเหลือบรรเทาความเดือดร้อนขั้นต้นให้ถึงผู้ประสบอุทกภัยในทุกครัวเรือนอย่างทั่วถึง สำหรับในพื้นที่ 18 จังหวัด ที่สถานการณ์คลี่คลายแล้ว ขอให้ประสานและสนับสนุนส่วนราชการในพื้นที่ เร่งสำรวจ ช่วยเหลือฟื้นฟูพื้นที่ ระบบสาธารณูปโภคและบ้านเรือนราษฎร จนกว่าประชาชนจะสามารถกลับมาดำเนินชีวิตได้ตามปกติสุข
 พร้อมกันนี้ ได้กำชับให้ทุกเหล่าทัพ ประสานกับส่วนราชการในจังหวัดเพชรบุรี อย่างใกล้ชิด เฝ้าติดตามสถานการณ์วิกฤตน้ำจากเขื่อนแก่งกระจานในพื้นที่เสี่ยง อำเภอแก่งกระจาน อำเภอท่ายาง และ อำเภอเมืองเพชรบุรี โดยให้เตรียมการป้องกันและระดมการช่วยเหลือให้ทันกับเหตุการณ์ เพื่อบรรเทาความเดือดร้อนของประชาชนและลดความเสียหายในพื้นที่ที่อาจเกิดขึ้น 
  7  ส.ค. 61   
  เกี่ยวกับสถานการณ์น้ำ นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า 50 จังหวัดที่ต้องเฝ้าระวังอุทกภัย แยกเป็น ภาคเหนือ 15 จังหวัด ภาคตะวันออกเฉียงเหนือ 15 จังหวัด ภาคกลาง 11 จังหวัด ภาคใต้ 9  ประสานศูนย์ป้องกันและบรรเทาสาธารณภัยเขตและจังหวัดในพื้นที่เสี่ยงภัยดังกล่าว เตรียมพร้อมรับมือสถานการณ์ภัย แจ้งเตือนประชาชน  
  นายทองเปลว กองจันทร์ อธิบดีกรมชลประทาน เปิดเผยถึงสถานการณ์น้ำในเขื่อนแก่งกระจานว่า ยังดำเนินการสูบน้ำอย่างต่อเนื่อง ใช้เขื่อนเพชรบริหารจัดการน้ำ โดยการหน่วงน้ำและตัดน้ำเข้าระบบชลประทาน และผันออกคลองระบายน้ำ D9 ออกสู่ทะเล จากนั้นจะระบายน้ำผ่านเขื่อนเพชรลงสู่แม่น้ำเพชรบุรี ไหลผ่านตัวเมืองเพชรบุรี ซึ่งอาจทำให้มีน้ำเอ่อล้นตลิ่งเข้าท่วมพื้นที่ลุ่มต่ำริมแม่น้ำและพื้นที่ชุมชนบางแห่งประมาณ 20 – 30 เซนติเมตร  ส่วนกรมทางหลวงชนบทสนับสนุนติดตั้งสะพานแบรี่ ตรงจุดที่ติดตั้งท่อกาลักน้ำ เพื่ออำนวยความสะดวกด้านการจราจร
  ด้านการช่วยเหลือ ในวันพรุ่งนี้ 8 สิงหาคม 2561 พลเอก ประยุทธ์ จันทร์โอชา นายกรัฐมนตรี จะลงพื้นที่ติดตามสถานการณ์น้ำในจังหวัดเพชรบุรี รวมถึงติดตามการดำเนินการตามแผนบริหารจัดการน้ำ ทุกเหล่าทัพมีความพร้อมในการปฏิบัติการช่วยเหลือน้ำท่วม ทั้งยุทโธปกรณ์และบุคลากร  กองทัพเรือส่งเรือผลักดันน้ำจำนวน 20 ลำ เร่งระบายน้ำในแม่น้ำเพชรบุรี พร้อมส่งหน่วยเรือรักษาความสงบเรียบร้อยตามแนวลำแม่น้ำโขง หรือ นรข. เข้าไปช่วยเหลือประชาชนขนย้ายสิ่งของและลาดตระเวนตรวจการณ์ระดับน้ำที่ริมแม่น้ำโขงที่มีน้ำเอ่อล้น กรมทางหลวงชนบท สนับสนุนติดตั้งสะพานแบรี่ ตรงจุดที่ติดตั้งท่อกาลักน้ำ 
  8  ส.ค. 61   
  สถานการณ์น้ำและพื้นที่เสี่ยงสำคัญ โดยเฉพาะเขื่อนแก่งกระจาน จังหวัดเพชรบุรี 
 ศูนย์เฉพาะกิจชั่วคราวในภาวะวิกฤต สรุปสถานการณ์น้ำและพื้นที่เสี่ยงสำคัญ ประจำวันที่ 8 สิงหาคม 2561 ว่า ในช่วงวันที่ 8-9 สิงหาคม 2561 ประเทศไทยจะมีฝนตกเพิ่มขึ้นและมีฝนตกหนักบางแห่งบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออกและภาคใต้ ส่วนในช่วงวันที่ 10-13 สิงหาคม 2561 ร่องมรสุมเลื่อนขึ้นไปพาดผ่านภาคเหนือตอนบนและประเทศเวียดนามตอนบน หย่อมความกดอากาศต่ำกำลังแรงบริเวณทะเลจีนใต้ตอนบน และมรสุมตะวันตกเฉียงใต้กำลังแรงพัดปกคลุมทะเลอันดามัน ประเทศไทยและอ่าวไทย ทำให้ประเทศไทยจะมีฝนตกต่อเนื่อง
  สำหรับลุ่มน้ำเพชรบุรี ยังคงมีปริมาณน้ำหลากไหลอย่างต่อเนื่องลงเขื่อนแก่งกระจาน น้ำไหลล้นทางระบายน้ำล้นลงสู่แม่น้ำเพชรบุรี ส่วนแม่น้ำสายหลักในประเทศไทยมีระดับน้ำเพิ่มขึ้น เนื่องจากปริมาณฝนที่ตกเพิ่มขึ้น แต่ยังไม่มีน้ำล้นตลิ่ง ยกเว้น ลำน้ำย้ง บริเวณจังหวัดยโสธร ส่วนแม่น้ำโขง ยังมีระดับน้ำล้นตลิ่งบริเวณจังหวัดนครพนม มุกดาหาร และจังหวัดอุบลราชธานี
  ส่วนสถานการณ์น้ำในอ่างเก็บน้ำที่ต้องเฝ้าระวังเป็นพิเศษ คือ อ่างเก็บน้ำขนาดใหญ่ที่มีระดับเกินเกณฑ์ควบคุม ( Upper Rule Curve ) และปริมาณน้ำเกินร้อยละ 80 ของความจุ มีจำนวน 4 แห่ง คือ เขื่อนแก่งกระจาน จังหวัดเพชรบุรี สภาพน้ำในอ่างเก็บน้ำ ( เวลา 04.00 น.) ปริมาณน้ำ 733 ล้านลูกบาศก์เมตร คิดเป็น 103 % สถานภาพน้ำในพื้นที่ท้ายเขื่อน ยังอยู่ในเกณฑ์เฝ้าระวัง ซึ่งปริมาณน้ำล้นทางระบายน้ำที่เพิ่มขึ้น จะส่งผลกระทบให้มีน้ำท่วมพื้นที่ริมสองฝั่งลำน้ำในบริเวณอำเภอแก่งกระจาน อำเภอท่ายาง อำเภอบ้านลาด อำเภอเมือง และอำเภอบ้านแหลม ก่อนจะไหลลงสู่ทะเล โดยมีการเร่งพร่องระบายน้ำในแม่น้ำเพชรบุรีและในระบบชลประทาน รวมถึงการพร่องน้ำจากอ่างเก็บน้ำโดยกาลักน้ำ เครื่องสูบน้ำ ซึ่งติดตั้งเครื่องสูบน้ำในจุดเสี่ยงจำนวน 31 เครื่อง ติดตั้งเครื่องผลักดันน้ำอีกจำนวน 38 เครื่อง
  เขื่อนน้ำอูน จังหวัดสกลนคร สภาพน้ำในอ่างเก็บน้ำ ปริมาณ 534 ล้านลูกบาศก์เมตร คิดเป็น 103 % แนวโน้มจะมีปริมาณน้ำไหลเข้าอ่างลดลง ส่วนสภาพน้ำในพื้นที่ท้ายน้ำ ยังคงปกติ คาดว่าจะไม่มีพื้นที่ที่ได้รับผลกระทบ เนื่องจากไม่มีน้ำล้นตลิ่ง แต่ก็มีการแจ้งเตือนประชาชนให้ติดตามสถานการณ์น้ำ
  เขื่อนวชิราลงกรณ จังหวัดกาญจนบุรี สภาพน้ำในอ่างเก็บน้ำ ปริมาณ 7,495 ล้านลูกบาศก์เมตร คิดเป็น 85 % ส่วนสภาพน้ำในพื้นที่ท้ายน้ำ ปริมาณน้ำที่ระบายเพิ่มไม่ล้นตลิ่ง แต่อาจส่งผลกระทบต่อบริเวณรีสอร์ท ที่ตั้งอยู่ริมแม่น้ำแควน้อย จึงทำการแจ้งเตือนให้ทราบถึงแผนการระบายน้ำ
  เขื่อนศรีนครินทร์ จังหวัดกาญจนบุรี สภาพน้ำในอ่างเก็บน้ำ ปริมาณ 15,423 ล้านลูกบาศก์เมตร คิดเป็น 87 % ส่วนสภาพน้ำในพื้นที่ท้ายน้ำ ปริมาณน้ำที่ระบายเพิ่มไม่ล้นตลิ่ง แต่อาจส่งผลกระทบต่อบริเวณรีสอร์ท ที่ตั้งอยู่ริมแม่น้ำแควน้อย จึงทำการแจ้งเตือนให้ทราบถึงแผนการระบายน้ำเช่นกัน 
  ปภ. รายงานสถานการณ์ภัยคลี่คลายแล้ว 18 จังหวัด ยังคงมีสถานการณ์อุทกภัยใน 11 จังหวัด  
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ตั้งแต่วันที่ 17 กรกฎาคม – 8 สิงหาคม 2561 เกิดน้ำท่วมฉับพลัน น้ำป่าไหลหลาก และดินถล่มใน 29 จังหวัด โดยสถานการณ์คลี่คลายแล้ว 18 จังหวัด ยังคงมีสถานการณ์อุทกภัย 11 จังหวัด ได้แก่ นครพนม มุกดาหาร อุบลราชธานี บึงกาฬ สกลนคร ร้อยเอ็ด กาฬสินธุ์ ยโสธร ระนอง พังงา และเพชรบุรี พร้อมร่วมกับหน่วยงานที่เกี่ยวข้องเร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย 
  นายกรัฐมนตรี ตรวจเยี่ยมการบริหารจัดการน้ำที่มาจากเขื่อนแก่งกระจาน เน้นย้ำให้สร้างการรับรู้  
 พลเอก ประยุทธ์ จันทร์โอชา นายกรัฐมนตรี พร้อมคณะ ตรวจเยี่ยมติดตามการบริหารจัดการน้ำที่มาจากเขื่อนแก่งกระจานและสถานการณ์น้ำในภาพรวมของจังหวัดเพชรบุรี ณ โครงการส่งน้ำและบำรุงรักษาเพชรบุรี (เขื่อนเพชร) อำเภอท่ายาง นายกรัฐมนตรีชื่นชมการทำงานในการแก้ไขปัญหาของส่วนราชการทั้งท้องถิ่นและส่วนภูมิภาค เพื่อบรรเทาความเดือดร้อนของประชาชนอย่างเต็มที่ และได้มอบนโยบายให้ทำความเข้าใจและแจ้งเตือนให้ประชาชนมีความพร้อมในการรับมือกับสถานการณ์และเตรียมแผนการอพยพหากมีความจำเป็น ทั้งนี้ ขอความร่วมมือสื่อมวลชนไม่นำเสนอข่าวเกินความเป็นจริงเพราะจะทำให้ประชาชนเกิดความวิตกกังวล นายกรัฐมนตรีให้ความมั่นใจกับประชาชนว่า รัฐบาลและทุกหน่วยงานได้เตรียมแผนรับมือและแนวทางให้การดูแลเยียวยาประชาชนหากได้รับความเดือดร้อนไว้ทั้งหมดแล้ว และรัฐบาลยังพร้อมให้การสนับสนุนงบประมาณเพื่อดำเนินการแก้ไขปัญหาในระยะยาวด้วย
  ด้านนายทองเปลว กองจันทร์ อธิบดีกรมชลประทาน กล่าวบรรยายสรุปว่า การบริหารจัดการน้ำเขื่อนเพชร คาดการณ์ว่าจะมีน้ำไหลรวมที่หน้าเขื่อนเพชรสูงสุดปริมาณ 230 - 250 ลบ.ม. ต่อวินาที โดยจะทำการหน่วงน้ำหน้าเขื่อนและตัดระบบชลประทานฝั่งซ้าย - ฝั่งขวา รวม 55 ลบ.ม. ต่อวินาที และผันน้ำเข้าคลองระบายน้ำ D9 พร้อมทั้งระบายน้ำผ่านท้ายเขื่อนเพชร จะทำให้มีปริมาณน้ำไหลผ่านอำเภอท่ายาง อำเภอบ้านลาด โดยไม่มีผลกระทบ และเมื่อไหลผ่านเขตเทศบาลเมืองเพชรบุรีจะทำให้มีน้ำเอ่อท่วมในพื้นที่ลุ่มต่ำริมตลิ่งและพื้นที่ชุมชน สูงเฉลี่ยประมาณ 30 - 50 เซนติเมตร ระยะเวลาท่วมขังไม่เกิน 10 วัน ทั้งนี้ จะมีการติดตั้งเครื่องสูบน้ำในจุดเสี่ยงที่อาจจะมีน้ำเอ่อเข้าท่วมพื้นที่ชุมชน พร้อมกับติดตั้งเครื่องผลักดันน้ำเพื่อเร่งระบายน้ำในจุดที่มีการระบายน้ำได้ช้า จำนวน 38 เครื่อง
กรมส่งเสริมการปกครองท้องถิ่น กำชับ อปท. เตรียมความพร้อมในการป้องกัน แก้ไขปัญหาและช่วยเหลือผู้ประสบสาธารณภัย  
 นายสุทธิพงษ์ จุลเจริญ อธิบดีกรมส่งเสริมการปกครองท้องถิ่น เปิดเผยว่า เนื่องจากช่วงนี้ (เดือนพฤษภาคมถึงกลางเดือนตุลาคม 2561) เป็นช่วงฤดูฝน มีฝนตกหนักในบางพื้นที่ ซึ่งอาจจะเกิดน้ำท่วมฉับพลัน น้ำป่าไหลหลาก และดินโคลนถล่มได้ ดังนั้น เพื่อเป็นการเตรียมความพร้อมรับสถานการณ์ และช่วยเหลือประชาชนที่ประสบสาธารณภัยได้อย่างทันท่วงที จึงได้แจ้งกำชับให้ อปท. ดำเนินการเพิ่มเติม โดยสำรวจข้อมูลเครื่องจักรกล อุปกรณ์ และยานพาหนะ พร้อมแจ้งบุคลากรที่รับผิดชอบจัดเตรียมและจัดหาทรัพยากรที่จำเป็น เพื่อกั้นริมตลิ่งหรือจุดเสี่ยง ขจัดสิ่งกีดขวางการระบายน้ำ ป้องกันและบรรเทาสาธารณภัย พร้อมประเมินความเสี่ยงของพื้นที่ที่จะเกิดสาธารณภัย วางแนวทางการปฏิบัติการให้พร้อมเผชิญสาธารณภัย รวมถึงให้มีการฝึกซ้อมตามแผนที่กำหนด และอาจจัดตั้งศูนย์เพื่อเฝ้าระวัง ติดตาม และรับแจ้งเหตุตลอด 24 ชั่วโมง 
  ผู้บัญชาการทหารบก ให้ความมั่นใจประชาชน โดยย้ำว่าน้ำจะไม่ท่วมเหมือนปี 2554  
 พลเอก เฉลิมชัย สิทธิสาท ผู้บัญชาการทหารบก  กล่าวถึงความคืบหน้าในการช่วยเหลือรับมือกับสถานการณ์น้ำท่วมในจังหวัดเพชรบุรี ว่า พลเอก ประยุทธ์ จันทร์โอชา นายกรัฐมนตรี มีความเป็นห่วงสถานการณ์และได้ลงพื้นที่ในวันนี้ ซึ่งในส่วนของกองทัพบกที่ผ่านมาได้มีการส่งกำลังจากมณฑลทหารบกที่ 15 เข้าไปช่วยในเรื่องการระบายน้ำและแจ้งเตือนประชาชนให้เตรียมการรับมือ พร้อมกับใช้กำลังทหารช่างเปิดพื้นที่ท้ายน้ำเร่งระบายออกสู่ทะเลโดยเร็วและจากสถานการณ์โดยรวมสามารถดูแลได้ เพราะจะใช้เครื่องมือทุกอย่างที่มีของทุกเหล่าทัพเข้าไปเร่งระบายน้ำออกทะเลให้เร็วที่สุด ส่วนการดูแลอพยพประชาชนที่ได้รับผลกระทบ กองทัพได้ทำงานร่วมกับกรมป้องกันและบรรเทาสาธารณภัย (ปภ.) ซึ่งได้มีการแจ้งเตือน และเข้าไปช่วยเหลือสถานการณ์ปัจจุบัน รวมถึงการฟื้นฟูหลังน้ำลด ซึ่งสามารถที่จะรับมือได้ แต่อาจมีบางส่วนที่ยังได้รับความเดือดร้อน
  7  ส.ค. 61   
  มติคณะรัฐมนตรี  
  นายกรัฐมนตรี ประชุมคณะรักษาความสงบแห่งชาติติดตามสถานการณ์น้ำท่วม ก่อนการประชุมคณะรัฐมนตรี   
 ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช.  ประชุม คสช.เพื่อติดตามสถานการณ์ต่างๆ โดยคาดว่าที่ประชุมจะมีการรายงานสถานการณ์น้ำท่วมหลายพื้นที่ในภาคตะวันออกเฉียงเหนือ โดยเฉพาะบริเวณลุ่มแม่น้ำโขงและเขื่อนแก่งกระจาน จังหวัดเพชรบุรี  ทั้งนี้นายกรัฐมนตรีได้ตอบคำถามสื่อมวลชนสั้นๆ ก่อนการประชุม คสช.ว่า ที่ประชุมวันนี้จะยังไม่มีการหารือเพื่อออกคำสั่งตามมาตรา 44 ปลดล็อกให้คณะกรรมการการเลือกตั้ง หรือ กกต.ดำเนินการแบ่งเขตเลือกตั้ง ก่อนที่กฎหมายลูกว่าด้วยการเลือกตั้งจะมีผลบังคับใช้ 
   นายกรัฐมนตรี ประชาสัมพันธ์การจำหน่ายกระเป๋าผ้าลดโลกร้อนลายภาพวาดฝีพระหัตถ์ 
 ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรี เยี่ยมชมการประชาสัมพันธ์จำหน่ายกระเป๋าผ้าลดโลกร้อนลายภาพวาดฝีพระหัตถ์ จากร้านจิตอาสา 904 ขณะที่เลขาธิการสภาสังคมสงเคราะห์แห่งประเทศไทย ในพระบรมราชูปถัมภ์ พร้อมดารานักแสดง ติดดอกมะลิให้นายกรัฐมนตรี เพื่อประชาสัมพันธ์การจำหน่ายผลิตภัณฑ์ดอกมะลิในโอกาสงานวันแม่แห่งชาติ ปี 2561  จากนั้นนายกรัฐมนตรีเยี่ยมชมการจัดแสดงตัวอย่างนิทรรศการในงานมหกรรมวิทยาศาสตร์และเทคโนโลยีแห่งชาติ ประจำปี 2561  ซึ่งจัดขึ้นระหว่างวันที่ 9-13 สิงหาคม ที่โรงแรมเซ็นทารา แกรนด์ เอ็ทเซนทรัลเวิล์ด ซึ่งนายกรัฐมนตรี ได้ทดลองใช้โปรแกรมการเรียนการสอน ซี สเปซ ซึ่งเป็นซอฟท์แวร์ใช้ในการเรียนการสอนที่แสดงหน้าจอแบบสามมิติ สามารถให้ผู้เรียนได้ทดลองฝึกได้จริง 
  ครม. เห็นชอบและอนุมัติหลักการร่างพระราชบัญญัติป่าไม้ 
 นายณัฐพร   จาตุศรีพิทักษ์   ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบและอนุมัติหลักการร่างพระราชบัญญัติป่าไม้ (ฉบับที่ ....) พ.ศ........ตามที่กระทรวงทรัพยากรธรรมชาติและสิ่งแวดล้อมเสนอ แก้ไขเพิ่มเติมพระราชบัญญัติป่าไม้ พ.ศ. 2489 มาตรา 7 โดยมีสาระสำคัญเป็นการแก้ไขให้ไม้ทุกชนิดในที่ดินที่มีกรรมสิทธิ์หรือสิทธิครอบครองตามประมวลกฎหมายที่ดิน ไม่เป็นไม้หวงห้าม และการทำไม้ไม่ต้องได้รับอนุญาตจากพนักงานเจ้าหน้าที่อีกต่อไป 
  ครม. รับทราบกรณีผู้มีบัตรสวัสดิการแห่งรัฐ  ไม่ต้องจ่ายค่าบริการตามพระราชบัญญัติหลักประกันสุขภาพแห่งชาติ    
 นายณัฐพร   จาตุศรีพิทักษ์   ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรีรับทราบและเห็นชอบในหลักการตามที่กระทรวงการคลังเสนอ ให้ผู้มีบัตรสวัสดิการแห่งรัฐ ภายใต้โครงการลงทะเบียนเพื่อสวัสดิการแห่งรัฐ จำนวน 11.4 ล้านคน  เป็นบุคคลที่ไม่ต้องจ่ายค่าบริการตามพระราชบัญญัติหลักประกันสุขภาพแห่งชาติ พ.ศ.2545 หรือ โครงการ 30 บาทรักษาทุกโรค  เพื่อบรรเทาภาระค่าใช้จ่ายด้านการรักษาพยาบาลให้แก่ผู้มีรายได้น้อย และยังทำให้ผู้มีรายได้น้อยมีเงินเหลือไว้ใช้จ่ายสำหรับสินค้าและบริการที่จำเป็น 
  นายกรัฐมนตรีจะลงพื้นที่ ตรวจราชการและประชุมคณะรัฐมนตรีนอกสถานที่จังหวัดชุมพรและระนอง ปลายเดือนนี้  
พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี กล่าวว่า การประชุมคณะรัฐมนตรีนอกสถานที่ ครั้งที่ 6/2561 มีกำหนดจัดขึ้นในวันที่ 20 - 21 สิงหาคม 2561 ในพื้นที่กลุ่มจังหวัดภาคใต้ฝั่งอันดามัน ได้แก่ จังหวัดระนอง พังงา ภูเก็ต กระบี่ ตรัง และสตูล และจังหวัดภาคใต้ฝั่งอ่าวไทย ได้แก่ ชุมพร นครศรีธรรมราช พัทลุง สุราษฎร์ธานี และสงขลา โดยนายกรัฐมนตรีจะลงพื้นที่ตรวจราชการจังหวัดระนอง และประชุมคณะรัฐมนตรี ที่จังหวัดชุมพร  
การเมือง/มั่นคง 
  6  ส.ค. 61   
 ประธาน สนช. ยอมรับสมาชิกสภานิติบัญญัติแห่งชาติ  เตรียมเข้าชื่อเสนอแก้ไข พ.ร.บ.ประกอบรัฐธรรมนูญว่าด้วยคณะกรรมการการเลือกตั้งจริง   
 นายพรเพชร  วิชิตชลชัย ประธานสภานิติบัญญัติแห่งชาติ (สนช.) ยอมรับว่า มีสมาชิก สนช. เตรียมเข้าชื่อเสนอแก้ไขพระราชบัญญัติประกอบรัฐธรรมนูญว่าด้วยคณะกรรมการการเลือกตั้งจริง ในประเด็นการคัดเลือกผู้ตรวจการเลือกตั้ง ซึ่งส่วนตัวได้สอบถามเหตุผลจากสมาชิกแล้ว เห็นว่าการดำเนินการคัดเลือกผู้ตรวจการเลือกตั้งของ กกต. ชุดปัจจุบัน เมื่อวันที่ 1 สิงหาคมที่ผ่านมา ทำโดยการออกระเบียบของสำนักงาน กกต. ทำให้กระบวนการคัดเลือกไม่มีความแน่นอน สามารถเปลี่ยนแปลงได้ตลอดเวลา จึงเกรงว่า กกต. ชุดใหม่ที่กำลังจะเข้ามา อาจเปลี่ยนแปลงอีก และทำให้เกิดความสับสน จึงเห็นควรให้แก้ไขกฎหมาย  ซึ่งส่วนตัวไม่สามารถห้ามอะไรได้ เพียงแต่เตือนขอให้คิดให้ดี เพราะการแก้ไขกฎหมายต้องใช้เวลา ผ่านกระบวนการรับฟังความเห็นตามมาตรา 77  และอาจต้องส่งศาลรัฐธรรมนูญวินิจฉัยด้วย แต่ทั้งนี้ก็ขึ้นอยู่กับสมาชิก สนช. จะเสนอ พร้อมยืนยันว่าการแก้ไขกฎหมายครั้งนี้ ไม่ได้เป็นเพราะรายชื่อผู้ตรวจการเลือกตั้งที่คัดเลือกมา  ไม่ตรงสเปค หรือตรงใจ คสช.  
 รองนายกรัฐมนตรี ยืนยันไม่มีใบสั่งจากรัฐบาล เลือกผู้ตรวจการเลือกตั้ง 77 จังหวัด ยืนยันไม่จำเป็นต้องแก้กฎหมาย   
 นายวิษณุ เครืองาม รองนายกรัฐมนตรี กล่าวถึงกรณีการสรรหาผู้ตรวจการการเลือกตั้ง หรือ กกต. ทั้ง 77 จังหวัด โดยไม่ต้องรอคณะกรรมการการเลือกตั้งชุดใหม่ ว่า กฎหมายไม่ได้ระบุว่าห้าม จึงสามารถทำได้ ส่วนกรณีที่สภานิติบัญญัติแห่งชาติ หรือ สนช. ขอแก้ข้อกฎหมายนั้นสามารถทำได้ แต่ต้องทำให้ถูกต้องตามขั้นตอนของรัฐธรรมนูญ ยืนยันว่าไม่ได้มีใบสั่งจากรัฐบาลแต่อย่างไร หากจะสั่งห้ามควรเป็นเรื่องที่ไม่ให้ กกต. เลือกผู้ตรวจการการเลือกตั้งเอง และไม่ทราบเรื่องคุณสมบัติ แต่หากมีการแก้ไขควรเป็นวิธีในการสรรหามากกว่า เพราะหากแก้กฎหมายนั้นตนคิดว่าไม่ทราบว่าจะทันหรือไม่ เนื่องจากมีหลายขั้นตอน ส่วนจะดำเนินการแก้ไขหรือไม่ยังไม่ทราบ ซึ่งทางรัฐบาลก็ยังไม่มีการพูดถึง ม.44 ในการแก้ไขเรื่องนี้ แต่มองว่าหากกระบวนการสรรหาอยู่ไม่เสร็จสิ้น กกต.ใหม่ที่ได้รับโปรดเกล้าฯอาจเป็นผู้พิจารณาเอง ซึ่งเป็นเรื่อง กกต. ชุดใหม่ตนไม่สามารถชี้แนะได้
 นายวิษณุ กล่าวว่า ยังไม่เห็นรายชื่อผู้ตรวจการ กกต. ทั้ง 616 คน เพราะต้องส่งรายชื่อให้ทางจังหวัดเป็นผู้พิจารณา หากจังหวัดคัดค้านว่ามีส่วนได้เสียก็จะคัดออก ส่วนกรณีที่ กตต. อ้างว่า การสรรหายังไม่แล้วเสร็จ และยังต้องสรรหาไปก่อน เพราะมีหลายขั้นตอนและมองว่า ไม่จำเป็นต้องแก้กฎหมาย เพราะอาจแสดงให้เห็นถึงความต้องการเข้าไปแก้ในเรื่องอื่นและมองว่าน่าจะมีช่องทางอื่นที่สามารถทำได้ 
  7  ส.ค. 61   
  นายกรัฐมนตรี ยืนยัน การแต่งตั้งโยกย้ายนายทหารประจำปี เป็นไปด้วยความเป็นธรรม  
 พลเอก ประยุทธ์ จันทร์โอชา นายกรัฐมนตรี  กล่าวว่า บัญชีโยกย้ายนายทหารประจำปี เป็นเรื่องที่ทางกระทรวงกลาโหมพิจารณา ซึ่งมี พ.ร.บ.การแต่งตั้งโยกย้ายของกระทรวงกลาโหมและคณะกรรมการพิจารณา ที่มาจากผู้บัญชาการเหล่าทัพ และปลัดกระทรวงกลาโหม  ซึ่งจะพิจารณาทั้งเรื่องของความเป็นธรรม ความอาวุโส ความรู้ความสามารถ ประวัติการทำงานและความเหมาะสม  
 นายกรัฐมนตรี ยืนยันไม่มีการแทรกแซงสรรหาผู้ตรวจการเลือกตั้ง 
 พลเอก ประยุทธ์  จันทร์โอชา นายกรัฐมนตรี กล่าวถึง การที่สภานิติบัญญัติแห่งชาติ หรือ สนช. เสนอแก้กฎหมาย กกต. เกี่ยวกับการสรรหาผู้ตรวจการเลือกตั้ง โดยยืนยันว่า เป็นการเสนอเพื่อต้องการให้ กกต.ชุดเก่า และชุดใหม่ ได้มีส่วนรวมในการคัดสรรร่วมกัน โดยไม่เคยไปแทรกแซงองค์กรอิสระทั้งสิ้น โดยต้องให้เกียรติ กกต.ใหม่ ในการทำงานต่อไป ซึ่ง กกต.เก่าก็ต้องส่งมอบหน้าที่ จึงอยากให้ กกต.ชุดใหม่ และเก่า ได้หารือกัน 
  นายกรัฐมนตรี เร่งแก้ปัญหาประมงในทุกมิติ พร้อมรับฟังปัญหาของผู้ประกอบการ  
 พลเอก ประยุทธ์ จันทร์โอชา นายกรัฐมนตรี กล่าวถึงการแก้ไขปัญหาการขาดแคลนแรงงานประมง ว่า ขณะนี้ไทยขาดแคลนแรงงานประมงจำนวนมาก แม้การจัดหาจากประเทศอื่นๆ ที่ไทยมีข้อตกลงร่วมกัน ก็ยังมีปัญหาติดขัด เพราะเป็นลักษณะงานที่หนักจึงไม่จึงไม่ค่อยมีแรงงานเข้าทำงาน ซึ่งจำเป็นต้องหาทางออกให้ได้ 
  ประธานกรรมการร่างรัฐธรรมนูญ ยังไม่ทราบสมาชิกสภานิติบัญญัติแห่งชาติ ขอแก้ไขวิธีเลือกผู้ตรวจการเลือกตั้ง แต่เชื่อว่าไม่กระทบโรดแมปเลือกตั้ง  
 นายมีชัย ฤชุพันธุ์ ประธานกรรมการร่างรัฐธรรมนูญ (กรธ.) กล่าวถึงกรณีที่สมาชิกสภานิติบัญญัติแห่งชาติ (สนช.) เตรียมเข้าชื่อเสนอให้แก้ไขพระราชบัญญัติประกอบรัฐธรรมนูญว่าด้วยคณะกรรมการการการเลือกตั้ง (กกต.) พ.ศ. 2560 เกี่ยวกับวิธีการเลือกผู้ตรวจการเลือกตั้ง ว่า ผู้ตรวจการเลือกตั้งเป็นมือไม้ของ กกต. ในการทำงาน ในรูปแบบที่ไม่ได้เป็นคณะกรรมการ เพื่อให้การทำงานเกิดความรวดเร็ว ซึ่งส่วนตัวยังไม่ทราบแนวทางการเสนอแก้ไขของ สนช.ในเรื่องนี้ ส่วนการคัดเลือกผู้ตรวจการเลือกตั้งควรเป็นอำนาจของ กกต.ชุดใหม่ หรือชุดปัจจุบันนั้น มองว่าควรควบคู่กัน เพราะ กกต.ชุดใหม่ จะพิจารณาบุคคลที่ กกต.ชุดปัจจุบันเลือกมา แต่ขณะนี้ยังไม่ทราบว่าผู้ตรวจการเลือกตั้งที่ปรากฎรายชื่อทั้ง 616 คน กกต.ได้เคาะเลือกแล้วหรือยัง พร้อมมองว่า เรื่องนี้ไม่จำเป็นต้องส่งให้ศาลรัฐธรรมนูญวินิจฉัยหากไม่มีปัญหาข้อกฎหมาย ยกเว้น กกต.จะทักท้วง แต่เชื่อว่าในที่สุดก็จะมีทางออกในเรื่องนี้และไม่น่าส่งผลกระทบต่อโรดแมปการเลือกตั้ง 
  8  ส.ค. 61   
  รองนายกรัฐมนตรี ยืนยัน คสช.ไม่ได้พิจารณาปลดล็อคทางการเมือง   
 นายวิษณุ เครืองาม รองนายกรัฐมนตรี กล่าวว่า ที่ประชุม คสช.วานนี้ 7 ส.ค.61 ไม่ได้หารือเรื่องการปลดล็อกทางการเมือง เพราะทุกฝ่ายเข้าใจขั้นตอนและเงื่อนไขเวลาอยู่แล้วตามที่เคยมีการชี้แจงกับฝ่ายการเมือง ส่วนความชัดเจนว่าจะสามารถคลายล็อคได้เมื่อไหร่นั้นก็ขึ้นอยู่กับการแก้ไขคำสั่งหัวหน้า คสช.ที่ 53/2560 โดยเรื่องที่จะดำเนินการได้ เช่น ให้ กกต.แบ่งเขตการเลือกตั้ง การทำไพรมารีโหวต รวมถึงให้พรรคการเมืองทำกิจกรรมบางอย่างได้ แต่ต้องแจ้งให้ กกต.รับทราบ ทั้งนี้จะประสาน กกต.เพื่อนัดหารือถึงการทำไพรมารีโหวตเพื่อความชัดเจน
  ส่วนกรณีที่ สนช.เห็นว่า กกต.ชุดเก่า ดำเนินการเลือกผู้ตรวจการเลือกตั้งประจำจังหวัด ทั้งที่ควรให้ กกต.ชุดใหม่เป็นผู้ดำเนินการเพื่อความเหมาะสมนั้น ส่วนตัวมองว่าแม้จะมีความเห็นต่าง แต่ไม่ใช่ข้อขัดแย้ง 
  รองนายกรัฐมนตรีและรัฐมนตรีว่าการกระทรวงกลาโหม สั่งตั้งคณะทำงานติดตามแก้ปัญหาวิกฤตจราจร  
 พลโท คงชีพ ตันตระวาณิชย์ โฆษก กห. เปิดเผยว่า จากปัญหาวิกฤตการจราจรใน กทม. ที่สะสมต่อเนื่อง หลังจากวางแนวกั้นถนนการก่อสร้างรถไฟฟ้าสายสีเหลือง (ถนนลาดพร้าว) มีผลให้การเดินรถในถนนลาดพร้าวขาออก เคลื่อนตัวได้ช้าสะสมต่อเนื่อง กระทบเชื่อมโยงถึงถนนวิภาวดีรังสิต ถนนพหลโยธิน ถนนพระรามเก้า ต่อเนื่องถึงถนนอื่นๆ ส่งผลให้ประชาชนได้รับความเดือดร้อนกันทั่วที่ผ่านมา
  พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้มีคำสั่งตั้งคณะทำงานติดตามผล การบูรณาการขับเคลื่อนแก้ปัญหาการจราจร โดยมีคณะทำงานจากสำนักงานตำรวจแห่งชาติเป็นหน่วยงานหลัก ร่วมกับ กทม.และส่วนราชการที่เกี่ยวข้อง เพื่อเร่งสำรวจ ติดตามและแก้ปัญหาระดับพื้นที่เป็นการเร่งด่วน พร้อมทั้งดำเนินการสำรวจความเชื่อมโยงและกำหนดแนวทางบริหารจัดการ การจราจรในกรุงเทพมหานครและปริมณฑล ต่อเนื่องกันไป
  รองนายกรัฐมนตรีและรัฐมนตรีว่าการกระทรวงกลาโหม ได้กำชับเป็นนโยบาย ให้มีการอำนวยความสะดวก เส้นทางที่มีการเชื่อมโยงในพื้นที่ดังกล่าวเพื่อการระบายรถและขอให้มีการปรับและควบคุมไฟจราจรให้เหมาะสม เพื่อเฉลี่ยรถในเส้นทางต่างๆ ไม่ให้ติดค้างสะสมยาวนาน โดยต้องมีเจ้าหน้าที่ตำรวจ อำนวยความสะดวกและควบคุมตลอดเวลาโดยเฉพาะชั่วโมงเร่งด่วน พร้อมทั้ง มอบหมายให้ กทม.เตรียมความพร้อมระบบระบายน้ำและประสานกับผู้รับเหมาออกแบบและบริษัทที่ก่อสร้าง หารือทางออกร่วมกันอย่างต่อเนื่องให้การก่อสร้างกระทบกับการจราจรน้อยที่สุด  
   กระทรวงมหาดไทย เตรียมจัดงาน “ศิลปาชีพประทีปไทย OTOP ก้าวไกลด้วยพระบารมี 
 นายสุธี มากบุญ รัฐมนตรีช่วยว่าการกระทรวงมหาดไทย แถลงถึงการจัดงาน “ศิลปาชีพประทีปไทย OTOP ก้าวไกลด้วยพระบารมี” 2561 ที่กรมการพัฒนาชุมชนเป็นเจ้าภาพจัดขึ้น เนื่องในโอกาสมหามงคล  เฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  และด้วยสำนึกในพระมหากรุณาธิคุณที่พระองค์ทรงมีต่อพสกนิกรชาวไทย ที่ทรงส่งเสริมอาชีพและช่วยเหลือราษฎรให้มีอาชีพเสริม เพิ่มพูนรายได้อย่างกว้างขวาง ภายใต้โครงการส่งเสริมศิลปาชีพและมูลนิธิส่งเสริมศิลปาชีพ ในสมเด็จพระนางเจ้าสิริกิติ์ พระบรมราชินีนาถ ซึ่งงานนี้จะจัดขึ้น ระหว่างวันที่ 11 – 19 สิงหาคม 2561 รวม 9 วัน  โดยจะมีการจัดแสดงและจำหน่ายสินค้า OTOP Signature และผลิตภัณฑ์ OTOP รวมกว่า 2,000 บูธ ที่ อาคารชาเลนเจอร์ 1-3  อิมแพ็ค เมืองทองธานี 
 มติให้สรรหากรรมการการเลือกตั้งที่ว่างอีก 2 ตำแหน่ง โดยใช้วิธีการเปิดรับสมัครตั้งแต่วันที่ 14-28 สิงหาคมนี้     
การประชุมคณะกรรมการสรรหากรรมการการเลือกตั้ง (กกต.) ที่ยังว่างอยู่ 2 ตำแหน่งนัดแรก วันนี้ 8 ส.ค.61 ที่มีนายชีพ จุลมนต์ ประธานศาลฎีกา เป็นประธาน  โดยมีประเด็นหารือถึงวิธีการได้มาซึ่ง กกต.  โดยนายพรเพชร วิชิตชลชัย ประธานสภานิติบัญญัติแห่งชาติ  (สนช.) ในฐานะกรรมการสรรหา เปิดเผยว่า ที่ประชุมคณะกรรมการสรรหา กกต.  มีมติเห็นควรกำหนดให้มีการสรรหา กกต. เพิ่มอีก 2 ตำแหน่งที่ยังว่าง โดยใช้วิธีการเดิม คือเปิดรับสมัครการสรรหา ณ อาคารรัฐสภา 2 ถนนอู่ทองใน และอาคารสุขประพฤติ ถนนประชาชื่น  ตั้งแต่วันที่ 14-28 สิงหาคมนี้  ไม่เว้นวันหยุดราชการ  คาดว่าวันที่ 4-6 ตุลาคมนี้ จะได้รายชื่อบุคคลที่สมควรเป็น กกต.เพื่อเสนอต่อที่ประชุม สนช. ตั้งกรรมาธิการตรวจสอบประวัติ ความประพฤติ และพฤติกรรมทางจริยธรรมต่อไป
  9  ส.ค. 61   
 นายกรัฐมนตรี ห่วงการแสดงความเห็นบนโลก       โซเชียล ขอทุกคนช่วยกันประคับประคองประเทศ 
พลเอก ประยุทธ์ จันทร์โอชา นายกรัฐมนตรี กล่าวในระหว่างเป็นประธานในงานมอบรางวัลทุนหมุนเวียนดีเด่น ประจำปี 2561 ถึงการแสดงความเห็นผ่านโซเชียล ที่ขณะนี้มีความรุนแรงมากขึ้น บางครั้งไม่มีความปรองดองและแบ่งเป็นสองฝ่ายเสมอ ทั้งที่เห็นด้วยและไม่เห็นด้วย ทั้งนี้ตนเองไม่อยากอ่านสิ่งเหล่านี้ แต่จำเป็นต้องอ่านเพื่อนำมาเป็นข้อมูลในการแก้ปัญหา
  นายกรัฐมนตรี ย้ำอีกว่าส่วนตัวไม่มีความขัดแย้งกับใคร วันนี้ต้องแก้ปัญหาให้ไปในทางที่ถูกต้องเหมาะสม  ไม่อยากให้เกิดความขัดแย้งและตนเองต้องเข้าไปตัดสิน แต่วันนี้ต้องเดินหน้าเตรียมสู่การเลือกตั้งในอนาคต โดยขอให้ช่วยกันประคับประคองประเทศ ไปกับรัฐบาลที่จะทำหน้าที่ให้ดีที่สุด  
  กระทรวงมหาดไทย รวมแอปพลิเคชันให้บริการของหน่วยงานไว้ในแอปพลิเคชันเดียว คาดว่าจะเปิดตัวเดือนกันยายน 2561  
 นายบุญธรรม เลิศสุขีเกษม รองปลัดกระทรวงมหาดไทย ประชุมคณะทำงานขับเคลื่อนมหาดไทย 4.0 ครั้งที่ 3/2561 โดยได้ชี้แจงว่า กระทรวงมหาดไทยให้ความสำคัญการพัฒนาไปสู่การเป็นมหาดไทย 4.0 ซึ่งขณะนี้ทุกหน่วยงานได้ดำเนินการสำรวจระบบการให้บริการของหน่วยงานผ่านแอปพลิเคชัน ทั้งระบบในเว็บไซต์และมือถือ เพื่อเร่งพัฒนาต่อยอดจัดทำแอปพลิเคชัน รวมระบบการให้บริการของหน่วยงานในสังกัดกระทรวงมหาดไทยผ่านโมบายแอปพลิเคชัน คาด จะเปิดตัวแอปพลิเคชันรวมระบบ การให้บริการของกระทรวงมหาดไทยในระยะแรก เพื่อให้บริการหมายเลขติดต่อหน่วยงานและการรับเรื่องร้องเรียนจากการให้บริการหน่วยงานในสังกัดกระทรวงมหาดไทย ภายในเดือนกันยายน 2561
 ประธานคณะกรรมการการเลือกตั้ง ไม่ตอบโต้ สนช. กรณีผู้ตรวจการ กกต. พร้อมรายงานข้อเท็จจริง ให้นายกรัฐมนตรีรับทราบแล้ว   
 นายศุภชัย สมเจริญ  ประธานคณะกรรมการการเลือกตั้ง หรือ กกต. เปิดเผยว่าได้ชี้แจงประเด็น การคัดเลือกผู้ตรวจการเลือกตั้ง ให้นายกรัฐมนตรีรับทราบแล้ว  แต่นายกรัฐมนตรีไม่ได้แสดงความเห็นอะไร พร้อมขอไม่ให้ความเห็น กรณีสมาชิกสภานิติบัญญัติแห่งชาติ เข้าชื่อเสนอร่างแก้ไขพระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง เกี่ยวกับประเด็นผู้ตรวจการเลือกตั้งประจำจังหวัด หรือกระบวนการดังกล่าวจะส่งผลกระทบต่อโรดแมปและการจัดการเลือกตั้งหรือไม่ เพราะไม่ใช่หน้าที่ที่จะให้ความเห็น ต้องเป็นเรื่องของฝ่ายผู้ออกกฎหมาย
เศรษฐกิจ/ท่องเที่ยว 
  6  ส.ค. 61   
  รองนายกรัฐมนตรี มอบนโยบายบีโอไอในต่างประเทศทั้ง 14 แห่ง  
 นายสมคิด จาตุศรีพิทักษ์ รองนายกรัฐมนตรี ประชุมหัวหน้าสำนักงานเศรษฐกิจการลงทุนของสำนักงานคณะกรรมการส่งเสริมการลงทุน หรือบีโอไอในต่างประเทศ ทั้ง 14 แห่ง โดยได้กล่าวมอบนโยบายให้หัวหน้าสำนักงานฯ ทำงานชักจูงการลงทุนเชิงรุก โดยเฉพาะในอุตสาหกรรมเป้าหมาย ซึ่งจะช่วยปรับโครงสร้างเศรษฐกิจประเทศและบูรณาการความร่วมมือกับทีมประเทศไทยในประเทศต่างๆ เพื่อให้สำนักงานบีโอไอในต่างประเทศเป็นหน่วยงานหลักในการให้ข้อมูลเกี่ยวกับโอกาสและลู่ทางการลงทุนในประเทศไทยให้แก่นักลงทุนต่างชาติ หลังจากมองว่าขณะนี้เป็นโอกาสดีที่ไทยจะดึงนักลงทุนต่างชาติ 
  7  ส.ค. 61   
 การยางแห่งประเทศไทยเดินหน้า 2 แนวทาง เพิ่มปริมาณการใช้ยาง   
 นายเยี่ยม ถาวโรฤทธิ์ รักษาการผู้ว่าการการยางแห่งประเทศไทย เปิดเผยว่าการยางแห่งประเทศไทย (กยท.) ได้ดำเนินการตามแนวทางยกระดับราคายางและสร้างเสถียรภาพราคายาง โดยเพิ่มกำลังการผลิตน้ำยางข้นจากเดิม 1,500 ตัน เป็น 2,500 ตันต่อเดือน เพื่อให้สามารถเพิ่มปริมาณรับซื้อวัตถุดิบน้ำยางสดจากเกษตรกรชาวสวนยางได้มากขึ้น ส่วนน้ำยางข้นที่กยท. ผลิตจะขายให้กับผู้แปรรูปยางทั้งในประเทศและต่างประเทศ ซึ่งจะนำไปสู่การผลักดันให้ราคายางมีเสถียรภาพและเกิดการระบายน้ำยางข้นออกสู่ตลาดทั้งภายในและนอกประเทศมากขึ้น 
 ธอส. กับ สภาวิชาชีพบัญชีฯ ลงนามบันทึกความร่วมมือโครงการ Life Begins with GHB    
 นายฉัตรชัย ศิริไล กรรมการผู้จัดการธนาคารอาคารสงเคราะห์  และนายสุพจน์ สิงห์เสน่ห์ อุปนายกคนที่ 1 และประธานคณะกรรมการวิชาชีพบัญชี ด้านการสอบบัญชี สภาวิชาชีพบัญชี ในพระบรมราชูปถัมภ์ ร่วมลงนามเป็นพันธมิตรทางธุรกิจเพื่อดำเนินโครงการ Life Begins with GHB รวมถึงส่วนอื่นๆ ที่เกี่ยวข้อง เพื่อเป็นการส่งเสริมให้สมาชิกของสภาฯ มีที่อยู่อาศัยเป็นของตนเองและมีการออมเงินเพื่อสร้างความมั่นคงแก่ตนเองและครอบครัว โดยปัจจุบันสภาฯ มีสมาชิกอยู่ทั่วประเทศกว่า 79,000 คน 
  EXIM BANK ลงนามบันทึกข้อตกลงยกระดับมาตรฐานผลิตภัณฑ์ ส่งเสริมศักยภาพ SMEs สู่ความเป็นเลิศ   
นางวรรธนา มงคลศรี รองกรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) ร่วมพิธีลงนามบันทึกข้อตกลงความร่วมมือโครงการยกระดับมาตรฐานผลิตภัณฑ์ SMEs กับสำนักงานปลัดกระทรวงเกษตรและสหกรณ์ สำนักงานปลัดกระทรวงสาธารณสุข สำนักงานปลัดกระทรวงอุตสาหกรรม และสถาบันการเงินเฉพาะกิจของรัฐ (SFIs) เพื่อเพิ่มศักยภาพในการแข่งขันของ SMEs ด้านผลิตภัณฑ์ โดยส่งเสริมให้เกิดองค์ความรู้ด้านการพัฒนาธุรกิจและเข้าถึงแหล่งเงินทุน และเป็นส่วนหนึ่งของการขับเคลื่อนการพัฒนาเศรษฐกิจของประเทศไทย ณ อิมแพ็ค เมืองทองธานี  
  ธ.ออมสิน เปิดตัวกิจกรรม “ออมสินดูแลรุ่นพี่ Be Healthy &amp; Happy"  
 นายชาติชาย พยุหนาวีชัย ผู้อำนวยการธนาคารออมสิน เปิดตัวกิจกรรม "ออมสินดูแลรุ่นพี่ Be Healthy &amp; Happy" ซึ่งเป็นกิจกรรมส่งเสริมสุขภาพและสร้างเครือข่ายให้กับผู้สูงวัยหรือรุ่นพี่ โดยธนาคารออมสินจะเข้าไปมีส่วนร่วมและสนับสนุนกิจกรรมต่างๆ ของผู้สูงวัยอย่างใกล้ชิดมากขึ้น ทั้งด้านสุขภาพ สันทนาการและกิจกรรมหลากหลายรูปแบบที่สอดคล้องกับ Life Style และความต้องการของผู้สูงวัยผ่านชมรมหรือชุมชนผู้สูงวัย ทุกสวนสาธารณะหรือชุมชนหลักทั่วประเทศ จะมีน้องออมสินเข้าไปร่วมกิจกรรมและดูแลรุ่นพี่ให้ดำเนินชีวิตได้อย่างมีคุณภาพ สุขภาพดีและมีความสุข 
  8  ส.ค. 61   
  สมาคมผู้ส่งออกข้าวไทย ปรับตัวเลขส่งออกข้าวปีนี้เพิ่มเป็น 11 ล้านตัน   
 นายเจริญ เหล่าธรรมทัศน์ นายกสมาคมผู้ส่งออกข้าวไทย เปิดเผยการส่งออกข้าวไทยครึ่งปีแรกยังมีแนวโน้มที่ดีต่อเนื่องจากปีที่ผ่านมา เนื่องจากตลาดเอเชียและแอฟริกามีความต้องการนำเข้าข้าวอย่างต่อเนื่องทั้งข้าวขาวและข้าวนึ่ง โดย 7 เดือนแรกไทยสามารถส่งออกข้าวไปแล้วปริมาณกว่า 6 ล้าน 2 แสนตัน เพิ่มขึ้นร้อยละ 1 ส่วนทิศทางการส่งออกข้าวในช่วงครึ่งปีหลัง คาดว่ายังมีทิศทางที่ดี เพราะความต้องการนำเข้าจากตลาดหลักทั้งในเอเชียและแอฟริกา 
  สำหรับคาดการณ์การค้าข้าวโลกปี 2562 คาดว่าการผลิตข้าวจะลดลงมาอยู่ที่ 487 ล้านตัน การบริโภคเพิ่มขึ้นเป็น 488 ล้านตันและมีสต๊อกข้าวรวม 143 ล้านตัน ขณะที่การส่งออกข้าวไทยในปีหน้า จะส่งออกได้ไม่น้อยกว่า 11 ล้านตัน เป็นรองอินเดียจะส่งออกข้าวได้เป็นอันดับ 1 ปริมาณ 12.5 ล้านตัน ขณะที่เวียดนามส่งออกได้เป็นอันดับ 3 ปริมาณ 7 ล้านตัน 
   ธนาคารแห่งประเทศไทย ประกาศคงอัตราดอกเบี้ยนโยบายไว้ที่ร้อยละ 1.50 ต่อปี 
 นายจาตุรงค์ จันทรังษ์ เลขานุการคณะกรรมการนโยบายการเงิน หรือ กนง. ธนาคารแห่งประเทศไทย เปิดเผยถึงผลการประชุม กนง. ว่า ที่ประชุมมีมติ 6 ต่อ 1 เสียง ให้คงอัตราดอกเบี้ยนโยบายไว้ที่ร้อยละ 1.50 ต่อปี ซึ่งที่ประชุม กนง.ประเมินว่าเศรษฐกิจไทยมีแนวโน้มขยายตัวได้อย่างต่อเนื่อง ตามแรงส่งจากอุปสงค์ทั้งในและต่างประเทศ อัตราเงินเฟ้อทั่วไปมีทิศทางเพิ่มขึ้นใกล้เคียงกับที่ประเมินไว้ ขณะที่อัตราเงินเฟ้อพื้นฐานมีแนวโน้มเพิ่มขึ้นอย่างช้าๆ ภาวะการเงินโดยรวมยังอยู่ในระดับผ่อนคลายและเอื้อต่อการขยายตัวทางเศรษฐกิจ เสถียรภาพระบบการเงินโดยรวมอยู่ในเกณฑ์ดี แต่ต้องติดตามความเสี่ยงที่อาจสะสมความเปราะบางในระบบการเงินได้ในอนาคต โดยเฉพาะจากภาวะการเงินที่ผ่อนคลายเป็นเวลานาน 
 หอการค้าไทย เผยดัชนีความสามารถในการแข่งขันของธุรกิจ SMEs ไตรมาส 2 ปรับตัวเพิ่มขึ้น 0.5 จุด  
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เผยผลสำรวจดัชนีความสามารถในการแข่งขันของธุรกิจ SMEs ประจำไตรมาสที่ 2/2561 ซึ่งเป็นความร่วมมือระหว่างศูนย์พยากรณ์ฯ และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) จากกลุ่มตัวอย่าง 1,249 ตัวอย่างทั่วประเทศ พบว่า ดัชนีสถานการณ์ธุรกิจ ไตรมาส 2 ปรับตัวเพิ่มขึ้น 0.5 จุดมาอยู่ที่ระดับ 43.3  แสดงให้เห็นสัญญาณฟื้นตัวชัดเจน และมีแนวโน้มที่จะปรับตัวเพิ่มขึ้นต่อเนื่องในไตรมาสที่ 3 และจะฟื้นเต็มทีได้ในช่วงปลายไตรมาสแรกปี 2562  
  9  ส.ค. 61   
  ที่ประชุม กบง.คงราคาขายปลีกก๊าซแอลพีจีภาคครัวเรือนไว้ที่ 363 บาทต่อถัง 15 กิโลกรัม  
 นายทวารัฐ สูตะบุตร ผู้อำนวยการสำนักงานนโยบายและแผนพลังงาน หรือ สนพ. แถลงผลการประชุมคณะกรรมการบริหารนโยบายพลังงาน หรือ กบง. ซึ่งมีนายศิริ จิระพงษ์พันธ์ รัฐมนตรีว่าการกระทรวงพลังงาน เป็นประธานการประชุมฯ โดยที่ประชุมได้รับทราบสถานการณ์ราคา LPG ตลาดโลก (CP) เดือนสิงหาคม 2561 อยู่ที่ 587.50 เหรียญสหรัฐต่อตัน ปรับเพิ่มขึ้นจากเดือนก่อน 25 เหรียญสหรัฐต่อตัน ดังนั้น เพื่อไม่ให้มีผลกระทบต่อผู้บริโภค กบง. จึงมีมาตรการรักษาเสถียรภาพราคาขายปลีกโดยการชดเชยจากกองทุนน้ำมันเชื้อเพลิงทำให้ราคาขายปลีกก๊าซ LPG ภาคครัวเรือนขนาดถัง 15 กก.จะคงอยู่ที่ 363 บาท 
  หอการค้าไทย เผย เงินสะพัดวันแม่ปีนี้ เพิ่มสูงถึง 1.3 หมื่นล้านบาท  
 นายธนวรรธน์  พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่าจากการสำรวจทัศนคติและพฤติกรรมของประชาชนเกี่ยวกับวันแม่ ประจำปี 2561 พบว่าปีนี้จะมีเงินสะพัดในระบบเศรษฐกิจถึง 13,746.8 ล้านบาท เพิ่มขึ้นร้อยละ 5.3 เมื่อเทียบกับปีก่อนหน้าที่มีเพียง 13,054.9 ล้านบาท เนื่องจากเป็นช่วงวันหยุดยาว จึงนิยมพาแม่และครอบครัวไปท่องเที่ยวตามสถานที่ต่างๆ และพาไปทำบุญ ซึ่งปีนี้ถือว่าคึกคักกว่าปีที่ผ่านมา เนื่องจากเศรษฐกิจไทยปรับตัวดีขึ้น 
 สังคม  
  6  ส.ค. 61   
   นายกรัฐมนตรี ให้โอวาทนักกีฬาที่จะไปแข่งเอเชียนเกมส์ ครั้งที่ 18 ให้ได้รับชัยชนะ และขอให้ระมัดระวังเหตุภัยพิบัติ  
 พลเอก ประยุทธ์ จันทร์โอชา นายกรัฐมนตรี ให้โอวาทแก่คณะเจ้าหน้าที่และนักกีฬาไทย ที่จะเข้าร่วมการแข่งขันกีฬาเอเชียนเกมส์ ครั้งที่ 18 ณ กรุงจาการ์ต้าและเมืองปาเล็มบัง สาธารณรัฐอินโดนีเซีย ระหว่างวันที่ 18 ส.ค.-2 ก.ย.2561 ว่าขอชื่นชมนักกีฬาทุกคนที่ได้รับการคัดเลือกในการเป็นตัวแทนประเทศไทยไปแข่งขัน ซึ่งเชื่อว่าทุกคนได้ผ่านการฝึกซ้อมมาเป็นอย่างหนัก เพื่อให้ได้รับคัดเลือก ดังนั้นขอให้ทุกคนได้รับชัยชนะ และประสบความสำเร็จในครั้งนี้ รวมถึงต้องเก็บเกี่ยวประสบการณ์กลับมา เพราะการแข่งขันไม่ได้มีแค่แพ้และชนะเพียงอย่างเดียว ทุกคนจะต้องมีน้ำใจนักกีฬา รู้แพ้ รู้ชนะ รู้อภัยและมีมิตรภาพระหว่างกัน ซึ่งทุกคนถือเป็นตัวแทนของประเทศไทย การไปแข่งขันกีฬาในครั้งนี้ ขอให้ปฏิบัติตนโดยคำนึงถึงชื่อเสียงของประเทศด้วย
 นายกรัฐมนตรี กล่าวว่า ด้วยสถานการณ์ภัยพิบัติที่เกิดขึ้นในหลายพื้นที่ โดยเฉพาะที่ประเทศอินโดนีเซีย ขอให้ทุกคนอย่าตื่นตระหนก แต่ต้องมีความระมัดระวังและติดตามข่าวสารอย่างใกล้ชิด 
  ก.แรงงาน ฝึกอบรมเพิ่มทักษะด้านโลจิสติกส์ให้แก่ผู้จบปริญญาตรีที่ว่างงาน 
นายธวัช เบญจาทิกุล รองอธิบดีกรมพัฒนาฝีมือแรงงาน (กพร.) เปิดเผยหลังเป็นประธานเปิดงานการประชุมเครือข่ายเพิ่มผลิตภาพแรงงาน ภายใต้โครงการเพิ่มผลิตภาพแรงงาน สู่ SME 4.0 และมอบวุฒิบัตรแก่ผู้สำเร็จการฝึกอบรม หลักสูตร ธุรกิจการขนส่งและการค้าระหว่างประเทศ ณ โรงแรมดิเอมเมอรัลด์ ว่า กรมพัฒนาฝีมือแรงงาน ได้ร่วมกับสมาคมผู้รับจัดการขนส่งสินค้าระหว่างประเทศ (TIFFA) ดำเนินการฝึกอบรมหลักสูตรธุรกิจขนส่งและการค้าระหว่างประเทศ ให้กับผู้จบการศึกษาระดับปริญญาตรีที่ว่างงาน และมีความประสงค์ต้องการทำงานด้านโลจิสติกส์ เพื่อร่วมกันพัฒนาทักษะการทำงานให้ตรงตามความต้องการของสถานประกอบกิจการ โดยเฉพาะในเขตเศรษฐกิจพิเศษภาคตะวันออก หรือ EEC ซึ่ง การฝึกอบรมได้ใช้ระยะเวลาการฝึก 4 เดือน แบ่งเป็นภาคทฤษฎี 2 เดือน และฝึกงานในสถานประกอบกิจการที่เป็นสมาชิกของสมาคม TIFFA อีก 2 เดือน ที่ผ่านมา มีผู้ผ่านการฝึกอบรมจำนวน 155 คน ได้งานทำแล้ว 103 คน และอีก 52 คน อยู่ระหว่างการบรรจุในตำแหน่งงานที่เหมาะสมกับความสามารถ 
  นายกรัฐมนตรี มอบเงินช่วยเหลืออุทกภัยแก่สาธารณรัฐแห่งสหภาพเมียนมา 
 พลเอก ประยุทธ์ จันทร์โอชา นายกรัฐมนตรี มอบสารแสดงความเสียใจและเงินช่วยเหลือแก่ อู-มโย-มยินตาน (U Myo Myint Than) เอกอัครราชทูตสาธารณรัฐแห่งสหภาพเมียนมาประจำประเทศไทย เพื่อช่วยเหลือเหตุอุทกภัยในหลายพื้นที่ของสาธารณรัฐแห่งสหภาพเมียนมา
 นายกรัฐมนตรี กล่าวในนามประชาชนและรัฐบาลไทย แสดงความเสียใจต่อสถานการณ์อุทกภัยในหลายพื้นที่ของเมียนมา เบื้องต้นไทยจะมอบเงินช่วยเหลือจำนวน 3 ล้านบาทผ่านกระทรวงการต่างประเทศ และจะได้มีการหารือในการประชุมคณะรัฐมนตรี เพื่อพิจารณาแนวทางการให้ความช่วยเหลือต่อไป ทั้งนี้ เอกอัครราชทูตสาธารณรัฐแห่งสหภาพเมียนมาประจำประเทศไทย แสดงความซาบซึ้งต่อไมตรีจิตของประชาชนและรัฐบาลไทย สำหรับเหตุอุทกภัยขณะนี้ เป็นผลมาจากปริมาณน้ำจำนวนมากที่เกิดจากฝนที่ตกอย่างหนัก ทำให้แม่น้ำหลายสายเอ่อล้นและเข้าท่วมบ้านเรือนประชาชน ต้องมีการอพยพประชาชนหลายแสนคนและพื้นที่เกษตรหลายแสนไร่ถูกน้ำท่วมเสียหาย โดยเฉพาะในพื้นที่ภาคตะนาวศรี รัฐกะเหรี่ยง รัฐมอญ และภาคพะโค ความช่วยเหลือของไทยในครั้งนี้สะท้อนให้เห็นถึงระดับความสัมพันธ์ที่แนบแน่นระหว่างสองประเทศและความร่วมมือระหว่างไทยและเมียนมาที่อยู่เคียงข้างกันเสมอ 
  7  ส.ค. 61   
   กรมการจัดหางาน  เผยช่วง 7 เดือน ปี 2561 จัดส่งแรงงานไทยไปทำงานในต่างประเทศแล้วกว่า 39,000 คน 
 นายอนุรักษ์ ทศรัตน์ อธิบดีกรมการจัดหางาน เปิดเผยว่า กรมการจัดหางานมีภารกิจในการจัดส่งแรงงานไทยไปทำงานต่างประเทศ  ภาพรวมช่วง 7 เดือนของปีนี้ จัดส่งแรงงานไทยไปทำงานต่างประเทศแล้ว จำนวน 39,926 คน คิดเป็น 99.81 % โดยจัดส่งไปทำงานไต้หวันมากที่สุด จำนวน 12,608 คน รองลงมาคือ สวีเดน ญี่ปุ่น  เกาหลี อิสราเอล ตามลำดับ โดยส่วนใหญ่ทำงานอุตสาหกรรม ก่อสร้าง และคนงานทั่วไป  
  กระทรวงการพัฒนาสังคมและความมั่นคงของมนุษย์ พัฒนาศักยภาพเครือข่ายอาสาสมัครหญิงไทยจาก 15 ประเทศ  
 พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวว่าโครงการพัฒนาศักยภาพเครือข่ายอาสาสมัครให้คำปรึกษาแก่หญิงไทยที่แต่งงานกับชาวต่างชาติในครั้งนี้ มีเครือข่ายอาสาสมัครหญิงไทยในต่างประเทศจากภูมิภาคอเมริกา ยุโรป และเอเชีย จำนวน 15 ประเทศ เข้ารับการอบรมเพื่อสนับสนุนให้สตรีไทยในต่างประเทศ มีความเข้มแข็ง สามารถช่วยเหลือดูแลซึ่งกันและกัน ทั้งนี้ พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กำชับให้ทุกส่วนราชการดำเนินการส่งเสริมและสนับสนุนให้คนไทยที่พำนักในต่างประเทศเกิดการรวมกลุ่ม เพื่อช่วยเหลือซึ่งกันและกัน และทำประโยชน์ ในการสร้างชื่อเสียงต่อประเทศชาติ 
  8  ส.ค. 61   
  รมว.แรงงาน เผย แนวทางแก้ไขปัญหาขาดแคลนแรงงานประมงทะเล จะเกิดความชัดเจนภายใน 1 สัปดาห์ 
 พลตำรวจเอก อดุลย์ แสงสิงแก้ว  รัฐมนตรีว่าการกระทรวงแรงงาน กล่าวภายหลังเป็นประธานการประชุมพิจารณาแนวทางการแก้ไขปัญหาการขาดแคลนแรงงานภาคประมงทะเล ว่า จากตัวเลขความต้องการแรงงานภาคประมงในประเทศไทย ซึ่งอยู่ที่ 53,000 คน โดยกระทรวงแรงงานได้หารือเพื่อเตรียมมาตรการในการจัดหาแรงงานภาคประมงและมาตรการดูแล อาทิ การอนุญาตให้แรงงานภาคประมงจำนวนประมาณ 11,000 คน ที่จะสิ้นสุดอายุ
การทำงานที่ประเทศไทยในเดือนกันยายนนี้ ให้สามารถอยู่ทำงานต่อได้ โดยจะต้องมารายงานตัวเพื่อขออนุญาตทำงานต่อระหว่างวันที่ 20 สิงหาคม – 30 กันยายน 2561 ซึ่งจะสามารถอยู่ต่อได้อีก 1 – 2 ปี ส่วนอีกประมาณ 42,000 คนที่ขาดนั้นเตรียมจะนำเข้าโดยวิธี MOU จาก 4 ประเทศ ได้แก่ เมียนมา ลาว กัมพูชา และเวียดนาม ซึ่งขณะนี้อยู่ในขั้นตอนการจัดทำแผนปฏิบัติการเพื่อเจรจากับประเทศต้นทาง
  ทั้งนี้ พล.ต.อ.อดุลย์ฯ กล่าวต่อว่า ขอเวลาอีกประมาณ 1 สัปดาห์ เพื่อตกผลึกในรายละเอียด พร้อมย้ำ สำหรับสิทธิประโยชน์ในการดูแลแรงงานภาคประมง จะต้องดำเนินการให้เกิดความเหมาะสม ส่วนความคืบหน้าการให้สัตยาบันอนุสัญญาแรงงานประมง C188 ขณะนี้ยังอยู่ในระหว่างการรับฟังความคิดเห็นจากทุกภาคส่วนที่เกี่ยวข้อง โดยคำนึงถึงความสอดคล้องกับวิถีชีวิตของการทำการประมง  ซึ่งรัฐบาลได้ดำเนินการตามขั้นตอนค่อยเป็นค่อยไป 
  กรมสวัสดิการและคุ้มครองแรงงาน ย้ำนายจ้างให้ปฏิบัติถูกต้องตามกฎหมายคุ้มครองแรงงาน  
 นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยว่า พระราชบัญญัติคุ้มครองแรงงาน พ.ศ.2541 กำหนดให้นายจ้างที่ให้ลูกจ้างทำงานล่วงเวลาต่อจากเวลาทำงานปกติไม่น้อยกว่า 2 ชั่วโมง จะต้องจัดเวลาพักให้ลูกจ้างก่อนเริ่มทำงานล่วงเวลาไม่น้อยกว่า 20 นาที เพื่อให้ลูกจ้างได้หยุดพักผ่อนคลายความเหน็ดเหนื่อยและความเครียดก่อนที่จะทำงานต่อไป เพื่อป้องกันการประสบอันตรายจากการทำงาน จึงขอให้นายจ้างปฏิบัติให้ถูกต้องตามกฎหมาย หากฝ่าฝืนจะมีความผิดโดยมีโทษปรับไม่เกิน 2 หมื่นบาท 
   สำนักงานคณะกรรมการวิจัยแห่งชาติ ชู มหกรรมงานวิจัยแห่งชาติ หนุนเครือข่ายนำงานวิจัยไปขยายผล 
 ศาสตราจารย์ นายแพทย์สิริฤกษ์ ทรงศิวิไล  เลขาธิการคณะกรรมการวิจัยแห่งชาติ  เปิดเผยว่า งานวิจัยแห่งชาติ ซึ่งเป็นงานที่ใหญ่ที่สุดประจำปีของวงการวิจัยของประเทศไทย รวบรวมสุดยอดงานวิจัยของไทยทั้งจากหน่วยงานภาครัฐ สถาบันการศึกษา และภาคเอกชน ที่นำมาจัดแสดงถ่ายทอดแก่เครือข่ายและประชาชนผู้ที่สนใจ เพื่อนำงานวิจัยไปขยายผล ขณะที่ในปีนี้รัฐบาลมุ่งเน้นเป็นพิเศษเรื่องนโยบายการวิจัยให้มีผลต่อประเทศทั้งทางเศรษฐกิจและสังคม เป็นงานวิจัยที่ใช้ได้ ขายได้ ปรับเปลี่ยนจากงานวิจัยเชิงวิชาการที่เข้าถึงยากมาเป็นงานวิจัยที่ใกล้ชิดกับประชาชน รวมทั้งสามารถนำไปขยายผลทางธุรกิจ 
  สำหรับผู้ที่สนใจสามารถเข้าร่วมมหกรรมงานวิจัยแห่งชาติ ปี 2561 ที่จัดขึ้นต่อเนื่องเป็นปีที่ 13 แล้ว โดยปีนี้กำหนดจัดงานระหว่างวันที่ 9 – 13 สิงหาคม เวลา 09.00 – 18.00 น. ณ บางกอกคอนเวนชัน เซ็นเตอร์ ชั้น 22 เซ็นทาราแกรนด์ ศูนย์การค้าเซ็นทรัลเวิร์ด โดยไม่มีค่าใช้จ่าย 
  9  ส.ค. 61   
  นายกรัฐมนตรี ขอทุกคนร่วมทำความดีเนื่องในเดือนมหามงคลวันแม่แห่งชาติ 12 สิงหาคม  
 พลเอก ประยุทธ์ จันทร์โอชา นายกรัฐมนตรี กล่าวว่าเดือนสิงหาคม ถือเป็นเดือนมหามงคลเนื่องในวันเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  12 สิงหาคม 2561 ซึ่งสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ทรงมีพระมหากรุณาธิคุณต่อพสกนิกรไทยทุกคน  ซึ่งเป็นสิ่งที่ทุกคนต้องระลึกถึงเสมอ และต้องร่วมกันทำความดีเพื่อประเทศชาติ 
 นายกรัฐมนตรี มอบรางวัลทุนหมุนเวียนดีเด่น ยินดีกับทุกกองทุน ขอพัฒนาต่อยอดให้เป็นกลไกพัฒนาประเทศ สร้างความเชื่อมั่นจากประชาชน   
 พลเอก ประยุทธ์  จันทร์โอชา นายกรัฐมนตรี เป็นประธานในงานมอบรางวัลทุนหมุนเวียนดีเด่น ประจำปี 2561 ของกรมบัญชีกลาง กระทรวงการคลัง  นายกรัฐมนตรีแสดงความยินดีกับทุกกองทุนที่ได้รับรางวัล เพราะทุกกองทุนเปรียบเสมือนเครื่องมือตอบสนองโจทย์ความต้องการในการพัฒนาประเทศ ซึ่งกองทุนหมุนเวียนจะสนับสนุนกิจกรรมต่างๆ ขณะเดียวกันก็ต้องมีการพัฒนากองทุนหมุนเวียนให้ตอบโจทย์การพัฒนาสร้างความเข้มแข็งให้ประชาชนในทุกด้าน โดยต้องอยู่บนหลักความเชื่อมโยงกับการเดินหน้าประชารัฐและนโยบายไทยนิยม โดยมีมาตรการควบคุมความเสี่ยงในการดำเนินการของกองทุน
 นายกรัฐมนตรี ยังได้ให้แนวทางว่าการแต่งตั้งบุคลากรที่จะมารับผิดชอบงานต่างๆ รวมไปถึงงานของกองทุนหมุนเวียนนี้ จะต้องพิจารณาความเหมาะสม และความสามารถที่จะรองรับการทำงาน ทั้งในวันนี้และอนาคตได้ อีกทั้งให้การทำงานเป็นที่ยอมรับ โปร่งใสและประชาชนให้ความเชื่อมั่น
 นายกรัฐมนตรี ย้ำว่าให้ทุกคนเข้าใจถึงความจำเป็นยุทธศาสตร์ชาติ ที่ไม่ใช่เป็นการบังคับแต่มุ่งที่จะให้ประเทศพ้นกับดักต่างๆ รวมถึงนโยบายไทยแลนด์ 4.0 ที่คิดขึ้นมา จากแนวทางการปรับเปลี่ยนเศรษฐกิจของโลก และเห็นว่าอุปสรรคที่สำคัญในการไปสู่เป้าหมาย คือ การสร้างความเข้าใจกับทุกคน ดังนั้นจึงขอให้ทุกฝ่ายสร้างความเข้าใจ ขณะที่โครงการไทยนิยมเป็นโครงการที่ต้องการให้คนนิยมความดี ความงาม ความสุข และความถูกต้อง โดยรัฐบาลกำลังดำเนินการทุกเรื่องเพื่อแก้ปัญหาให้ประเทศเดินหน้าได้
  สำหรับปีนี้มีทุนหมุนเวียนที่ได้รับรางวัล จำนวนทั้งสิ้น 10 รางวัล จาก 5 ประเภทรางวัล คือ รางวัลผลการดำเนินงานดีเด่น จำนวน 4 กองทุน เช่น กองทุนหลักประกันสุขภาพแห่งชาติ รางวัลการพัฒนาดีเด่น แบ่งเป็นประเภทดีเด่น ไม่มีทุนหมุนเวียนได้รับรางวัล ประเภทชมเชย จำนวน 2 ทุน คือ เงินทุนหมุนเวียนยาเสพติด และเงินทุนหมุนเวียนเพื่อจัดทำแผ่นป้ายทะเบียนรถ รางวัลประสิทธิภาพด้านการบริหารจัดการดีเด่น จำนวน 2 ทุน คือ กองทุนหลักประกันสุขภาพแห่งชาติ และกองทุนป้องกันและปราบปรามการฟอกเงิน รางวัลทุนหมุนเวียนเกียรติยศ ได้แก่ กองทุนสนับสนุนการวิจัย รางวัลผู้บริหารทุนหมุนเวียนดีเด่น คือ กองทุนสนับสนุนการวิจัย